Ηλίας Βουλγαρίδης

Ο **Ηλίας Βουλγαρίδης** (Τσοτύλι Κοζάνης, 1948) είναι Έλληνας ακαδημαϊκός, επιστήμων ξύλου και ομότιμος καθηγητής στο Τμήμα Δασολογίας και Φυσικού Περιβάλλοντος του Αριστοτελείου Πανεπιστημίου Θεσσαλονίκης (ΑΠΘ), ο οποίος είναι τακτικό μέλος (*fellow*) της Ελληνικής Γεωργικής Ακαδημίας.

## Πρώτα χρόνια και σπουδές
Γεννήθηκε το 1948 στο Τσοτύλι του νομού Κοζάνης, όπου μεγάλωσε και πέρασε τα παιδικά του χρόνια. Έλκει την καταγωγή του από την Γλυκοκερασιά Βοίου Κοζάνης. Ολοκλήρωσε με άριστα τις εγκύκλιες σπουδές του στο Γυμνάσιο-Λύκειο Τσοτυλίου. 

To 1965 εισήχθη στο Τμήμα Δασολογίας και Φυσικού Περιβάλλοντος στο Αριστοτέλειο Πανεπιστήμιο Θεσσαλονίκης, από όπου αποφοίτησε το 1970. Υπήρξε υπότροφος του ΙΚΥ όλα τα χρόνια των σπουδών του στο ΑΠΘ. Εκπλήρωσε τις στρατιωτικές του υποχρεώσεις, και τα έτη 1973-1977 σπούδασε διοίκηση επιχειρήσεων στην τότε Ανωτάτη Εμπορική Σχολή Θεσσαλονίκης. 

## Ακαδημαϊκή σταδιοδρομία
Το 1977 έλαβε υποτροφία του Κληροδοτήματος Σοφίας Χλωρού και εκπόνησε διδακτορικές σπουδές στην επιστήμη και την τεχνολογία ξύλου στο Τμήμα Δασολογίας και Επιστημών Ξύλου του Πανεπιστημίου της Βορείου Ουαλίας (University College of North Wales), από όπου έλαβε διδακτορικό δίπλωμα το 1980, υπό την καθοδήγηση του καθηγητή W.B. Banks.

Το 1982 εκλέχθηκε λέκτορας και το 1984 επίκουρος καθηγητής Υλοχρηστικής στο Τμήμα Δασολογίας και Φυσικού Περιβάλλοντος του ΑΠΘ. Έγινε πρωτόβαθμιος καθηγητής το 1995 και τελικά συνταξιοδοτήθηκε το 2015. Του απονεμήθη τιμητικά ο τίτλος του ομότιμου καθηγητή ΑΠΘ το 2015. 

Πρόσθετα, τα έτη 1998-2003 ο Βουλγαρίδης διετέλεσε μέλος και αργότερα πρόεδρος (2009-2011) του Επιστημονικού Συμβουλίου του πρώην ΕΘΙΑΓΕ (σήμερα, Ελληνικός Γεωργικός Οργανισμός - "Δήμητρα"). Την διετία 2011-2013 υπηρέτησε ως Πρόεδρος της Σχολής Δασολογίας και Φυσικού Περιβάλλοντος του ΑΠΘ.

Το ερευνητικό του έργο περιλαμβάνει δημοσιεύσεις σε διεθνή επιστημονικά περιοδικά με αντικείμενο τη δομή, τις ιδιότητες και την αξιοποίηση του ξύλου, καθώς και τις τεχνολογικές εφαρμογές του στη βιομηχανία και τις κατασκευές. Πρόσθετα, ασχολήθηκε με την αξιοποίηση της δασικής βιομάζας και την ανακύκλωση ξύλου και άλλων λιγνοκυτταρινικών υλών. Έχει συμμετάσχει σε εθνικά ερευνητικά προγράμματα, και έχει επίσης συντονίσει ερευνητικά προγράμματα ευρωπαϊκής εμβέλειας (όπως τα προγράμματα *Wood as a Renewable Material, INCO-Copernicus, Modelpack, WoodRub, KAMPRAD, Formas*).

Μέχρι τον Ιανουάριο 2026, έχει δημοσιεύσει περισσότερα από 120 επιστημονικά άρθρα σε έγκριτα ελληνικά και ξένα περιοδικά και το όλο ερευνητικό έργο του έχει λάβει περισσότερες από 1.000 ετεροαναφορές στην Google Scholar (h-index: 20). Τον Φεβρουάριο 2026 ο Βουλγαρίδης εξελέγη τακτικό μέλος της Ελληνικής Γεωργικής Ακαδημίας για τo ακαδημαϊκό έργο του.

## Προσωπική ζωή
Ζει μόνιμα στη Θεσσαλονίκη. Είναι παντρεμένος από το 1973 με τη Χρύσα Βουλγαρίδη, και μαζί έχουν δύο ενήλικα τέκνα, τον Κώστα και την Έλενα.

## Εργογραφία
* "Ποιότητα και Χρήσεις του Ξύλου", ακαδημαϊκές εκδόσεις Κάλλιπος, Αθήνα (2015)
* "Δομή και Αναγνώριση Ξύλου", εκδόσεις Γαρταγάνη, Θεσσαλονίκη (2026)

## Παραπομπές


## Εξωτερικοί σύνδεσμοι
* Βιογραφικό σημείωμα
* Google Scholar
* ResearchGate

Κατηγορία:Έλληνες επιστήμονες ξύλου
Κατηγορία:Έλληνες δασολόγοι
Κατηγορία:Έλληνες πανεπιστημιακοί του 20ού αιώνα
Κατηγορία:Καθηγητές Αριστοτελείου Πανεπιστημίου Θεσσαλονίκης
Κατηγορία:Μέλη της Ελληνικής Γεωργικής Ακαδημίας